Espanjan hallitsija

**Espanjan kuningas** () on Espanjan kuningaskunnan valtionpäämies. Nykyinen Espanjan kuningas on Felipe VI, joka antoi hallitsijanvalansa 19. kesäkuuta 2014.

Kuninkaan virallinen virka-asunto on Madridissa sijaitseva kuninkaallinen palatsi. Felipe VI perheineen asuu kuitenkin La Zarazuelan palatsin yhteydessä sijaitsevassa lisärakennuksessa. Kuningas saa omaa harkintaansa käyttäen päättää kuningashuoneen palkkalistoilla olevien siviili- ja sotilastyöntekijöiden nimittämisestä ja erottamisesta.

## Historia
Espanja on ollut kuningaskuntana vuosina 1516–1873, 1874–1931 ja uudelleen vuodesta 1975. 

Espanjan ensimmäisen kuninkaan katsotaan olleen Kaarle I (pyhänä saksalais-roomalaisena keisarina "Kaarle V"), joka nousi Aragonin ja Kastilian kuninkaaksi vuonna 1516.

Vuosina 1873–1874 Espanja oli tasavalta. Kaoottisen 23 kuukautta kestäneen Espanjan ensimmäisen tasavallan jälkeen toteutettiin monarkian restauraatio, jonka myötä Alfonso XII:sta tuli Espanjan perustuslaillinen kuningas.

Espanjan toinen tasavalta perustettiin vuonna 1931 kun Espanjan silloinen kuningas Alfonso XIII lähti maanpakoon kenraali Miguel Primo de Riveran diktatuurin (1923–1930) päättymisestä alkaneiden vuoden kestäneiden levottomuuksien jälkeen.

Espanjan sisällissota syttyi 17. heinäkuuta 1936 kun  kenraali Francisco Francon johtamat kansalliset joukot  nousivat kapinaan vasemmistohallitusta vastaan oikeiston tukemana. Sisällissodan aikana alueella sijaitsi kaksi poliittista entiteettiä, kunnes viimeinen tasavaltalainen entiteetti antautui Francon kansallismielisille joukoille 1. huhtikuuta 1939. Vuosina 1936–1975 Espanja oli Francon alainen yksipuoluevaltio joka tunnettiin lähinnä nimellä Estado Español eli Espanjan valtio. Vuonna 1947 säädetty peruslaki palautti Espanjan kuningaskunnaksi. Valtaa ei kuitenkaan luovutettu kruununprinssi Juan de Borbónille, vaan laki määritteli, että "valtionpäämiehen asema kuuluu Espanjan ja Ristiretken caudillolle, armeijoiden generalissimolle eli Francisco Francolle.

Francon kuoltua vuonna 1975 Alfonso XIII:n pojanpoika Juan Carlos I:n nousi valtaistuimelle ja demokratia palautettiin Espanjan vähitellen. Vuonna 2014 Juan Carlos I luopui kruunusta poikansa Felipe VI:n hyväksi.

## Valtaoikeudet
Monarkki on Espanjan virallinen valtionpäämies, joka esimerkiksi edustaa maataan ulkomailla, sekä maan yhtenäisyyden ja pysyvyyden symboli. Hän on virkansa puolesta myös automaattisesti Espanjan asevoimien ylipäällikkö. Lisäksi Espanjan perustuslaki määrittelee muun muassa seuraavat asiat kuninkaan vastuulle:

* vahvistaa lait
* avata valtiopäivät sekä määrätä vaalit lain puitteissa
* nimittää ja erottaa pääministerin sekä hallituksen ministerit 
* myöntää armahduksia
* myöntää espanjalaisten diplomaattien valtuuskirjat ja ottaa vastaan ulkomaalaisten diplomaattien valtuuskirjat
* julistaa parlamentin päätöksellä sodan tai rauhan

## Tittelit ja kruununperimys
Espanjan kuninkaan käytössä oleva titteli on seuraavanlainen (Itä-Rooman keisarin titteli ei ole koskaan ollut virallisesti käytössä, vaikka se perittiikin viimeiseltä Bysantin keisarilta vuonna 1502):Kastilian, Léonin, Aragónin, Navarren, Granadan, Jerusalemin, Toledon, Molempain Sisiliain, Valencian, Galician, Mallorcan, Menorcan, Sevillan, Górdoban, Murcian, Jaénin, Algarben, Algeciran, Gibraltarin, Kanariansaarten, Korsikan, Sardinian, Kroatian, Dalmatian, Unkarin, sekä Itä- että Länsi-Intian sekä valtameren maiden ja saarten kuningas; Itävallan arkkiherttua; Burgundin, Brabandin, Milanon, Neopatrian, Limburgin, Lothringenin, Luxemburgin, Gelderlandin, Steiermarkin, Kranjskan, Kärntenin ja Württembergin herttua; Habsburgin, Flanderin, Tirolin, Rosellónin, Sardinian, Habsburgin, Artoisin, Hainautin, Namurin, Gorizian, Ferreten Kyburgin ja Barcelonan kreivi; Salinsin, Malinasin, La Marca Eslovenan, Pordenonen, Tripolin, Biskajan ja Molinan herra; Oristanon ja Gocíanon markiisi, Alsacen maakreivi, Svaabian ruhtinas, Pyhän roomalaisen keisarikunnan ja Burgaun rajakreivi (ja Itä-Rooman keisarikunnan keisari).Monarkin kohdatessaan häntä puhutellaan aluksi "Majesteetti" ja tämän jälkeen "Herra". Vastoin yleistä harhaluuloa kuningasta ei puhutella pronominilla *Usted*.

Espanjan perustuslain mukaan kruunu periytyy Juan Carlosin laillisille jälkeläisille. Naiset voivat periä kruunun, mutta vain veljien puuttuessa. Sellaiset potentiaaliset kruununperilliset, jotka menevät naimisiin hallitsijan ja parlamentin kiellosta huolimatta, menettävät oikeutensa kruunuun. Kruununperimysjärjestyksenä ensimmäisenä oleva henkilö kantaa titteliä Asturian ruhtinas (tai ruhtinatar) asemansa symbolina. Vuodesta 2014 lähtien titteliä on kantanut prinsessa Leonor.

## Katso myös
*Luettelo Espanjan hallitsijoista

## Lähteet

* 

### Viitteet